ไทยวิวัฒน์รุกสุขภาพ ไม่เคลมคืนเงิน10%
ประกันภัยไทยวิวัฒน์ รุกเบี้ยสุขภาพขายกรมธรรม์ไม่เคลมคืนเงิน 10% ผ่านแบงก์ยูโอบี
2 ต.ค. 2558

ประกันภัยไทยวิวัฒน์ รุกเบี้ยสุขภาพขายกรมธรรม์ไม่เคลมคืนเงิน 10% ผ่านแบงก์ยูโอบี
นายจีรพันธ์ อัศวะธนกุล กรรมการผู้อำนวยการ บริษัท ประกันภัยไทยวิวัฒน์ เปิดเผยว่า บริษัทได้ร่วมมือกับธนาคารยูโอบี เพื่อเปิดตัวแบบประกันสุขภาพใหม่ “TVI Love &amp; Care Health Plus” ที่ขายผ่านสาขาธนาคารยูโอบี อย่างเดียว  ซึ่งมีจุดเด่นอยู่ที่หากลูกค้าไม่มีการเคลมเกิดขึ้นก็จะได้รับเงินคืน 10% ของค่าเบี้ย โดยไม่จำเป็นต้องต่ออายุกรมธรรม์ในปีต่อไป
นอกจากนี้ ลูกค้ายังไม่ต้องสำรองจ่ายเมื่อเข้ารับการรักษาทั้งแบบผู้ป่วยนอกและผู้ป่วยใน มีค่าใช้จ่ายในการ เดินทางให้ในกรณีเข้าพักรักษาตัวในฐานะผู้ป่วยใน มีเงินชดเชยระหว่างพักรักษาตัวในโรงพยาบาล และสำคัญสุดไม่ต้องตรวจสุขภาพ  โดยมีค่าเบี้ยเริ่มต้นประมาณ 1.6-5 หมื่นบาท ทุนประกันสูงสุดตั้งแต่ 4 แสน-1 ล้านบาท
นายจีรพันธ์ กล่าวว่า บริษัทคาดว่าปีนี้จะทำเบี้ยรวมได้ประมาณ 3,000 ล้านบาท และเป็นเบี้ยสุขภาพประมาณ 100 ล้านบาท โดยมาจากธนาคารยูโอบีและช่องทางขายตรงอย่างละ 50% แต่ปีหน้าตั้งเป้าเพิ่มสัดส่วนเบี้ยสุขภาพ ให้เพิ่มขึ้นเป็น 5% และภายในอีก 5 ปีข้างหน้าเบี้ยสุขภาพก็จะเพิ่มสัดส่วน เป็น 20%
“ต่อไปตลาดประกันสุขภาพมีแนวโน้มที่จะแข่งขันรุนแรงเหมือนกับประกันรถยนต์ ส่งผลให้ค่าเบี้ยถูกลงและมีแบบประกันที่มีความหลากหลายมากขึ้น ขณะเดียวกันบริษัทประกันก็จะมีอำนาจต่อรองกับโรงพยาบาลในเรื่องการควบคุมค่าใช้จ่ายในการรักษาพยาบาลให้มากขึ้น ซึ่งปัจจุบันเบี้ยประกันสุขภาพจะมีอัตราความเสียหายต่อเบี้ยประกันอยู่ที่ประมาณ 60%” นายจีรพันธ์ กล่าว
นายยุทธชัย เตยะราชกุล รองกรรมการผู้จัดการใหญ่บุคคลธนกิจ ธนาคารยูโอบี กล่าวว่า แบบประกันสุขภาพใหม่นี้จับกลุ่มฐานลูกค้าเงินฝากระดับกลางตั้งแต่ 1-3 ล้านบาท ที่มีอยู่ 2.5 หมื่นคนเป็นหลัก โดยปีนี้ตั้งเป้าทำเบี้ยรับรวมให้ได้ 4,500 ล้านบาท  แบ่งเป็นเบี้ยประกันชีวิต 3,000 ล้านบาท ครึ่งปีแรกทำได้แล้ว 1,300 ล้านบาท และเบี้ยประกันวินาศภัย 1,500 ล้านบาท ครึ่งปีแรกทำได้แล้ว 730 ล้านบาท มีค่าเฉลี่ยเบี้ยต่อกรมธรรม์อยู่ที่ 1 แสนบาท 
“ธนาคารให้ความสำคัญกับตลาดประกันสุขภาพมากขึ้น เพื่อรองรับสังคมผู้สูงอายุใน 10 ปีข้างหน้า ที่จะมีผู้สูงอายุเกิน 60 ปีขึ้นไป ถึง 15 ล้านคน ขณะที่ค่ารักษาพยาบาลก็เพิ่มขึ้นอย่างต่อเนื่องในช่วง 10 ปีที่ผ่านมา เพิ่มขึ้นถึง 160%  เพราะมีประกันสุขภาพจึงช่วยในส่วนนี้ได้” นายยุทธชัย กล่าว